b'\n_START_ARTICLE_\nRudolf Saksida\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini gori\xc5\xa1kih trgovcev. Med 1. svetovno vojno je bil z mamo v begunstvu v Dom\xc5\xbealah, po vojni se je dru\xc5\xbeina vrnila v Gorico in nadaljevala trgovsko dejavnost. Po kon\xc4\x8dani slovenski osnovni \xc5\xa1oli je obiskoval italijansko me\xc5\xa1\xc4\x8dansko \xc5\xa1olo in trgovsko akademijo. Diplomirani knjigovodja se je leta 1934 na o\xc4\x8detovo \xc5\xbeeljo vpisal na Ekonomsko fakulteto, ta usmeritev pa ga ni veselila. Istega leta je bil vpoklican k vojakom, slu\xc5\xbeenje vojske je kon\xc4\x8dal kot podporo\xc4\x8dnik. Leta 1938 se je zaposlil v gori\xc5\xa1ki turisti\xc4\x8dni agenciji Ente per il Turismo in skrbel za reklame in plakate. Z umetnikom Tulliom Cralliem je urejal muzeje v Attemsovi pala\xc4\x8di v Gorici in na Vrhu sv. Mihaela. Med 2. svetovno vojno je kot podporo\xc4\x8dnik leto in pol slu\xc5\xbeil v Albaniji, nato do kapitulacije Italije kot poro\xc4\x8dnik v Veroni. Po zlomu Italije se je vrnil domov in se pridru\xc5\xbeil OF. Leta 1946 je postal profesor risanja na slovenski gimnaziji v Gorici. Do leta 1981, ko se je upokojil je pou\xc4\x8deval risanje \xc5\xa1e v gimnaziji v Kopru in na raznih srednjih in osnovnih \xc5\xa1olah Trstu in okolici._NEWLINE_Saksidovi prvi slikarski poskusi segajo v srednje\xc5\xa1olska leta, ko je sodeloval z risbami, karikaturami in vinjetami v tr\xc5\xbea\xc5\xa1kem humoristi\xc4\x8dnem tedniku El melon. V tem \xc4\x8dasu se je vpisal tudi na umetni\xc5\xa1ko \xc5\xa1olo v Gorici in se tu spoznal z gori\xc5\xa1kim slikarjem Tulliom Cralliem. S Cralliem se je prvi\xc4\x8d predstavil \xc5\xa1ir\xc5\xa1i javnosti na likovni razstavi 1938 v Gorici, \xc5\xa1tiri leta kasneje pa se je s sliko Zra\xc4\x8dno slikarstvo vojne udele\xc5\xbeil bene\xc5\xa1kega bienala. V letih 1938\xe2\x88\x921974 je sodeloval na 44-tih samostojnih in skupinskih razstavah v razli\xc4\x8dnih krajih Avstrije, Italije in Jugoslavije. Saksidov slikarski opus obsega poleg oljne \xc5\xa1e grafi\xc4\x8dno in akvarelno tehniko. Posvetil se je tudi ilustraciji in ilustriral nekaj slovenskih in italijanskih knjig (Zgodba o morskem konji\xc4\x8dku (COBISS)). Leta 1962 je v Sloveniji objavil prvi fotoroman Modre veverice. Poleg likovne govorice je gojil tudi besedno. Napisal je neobjavljeno novelo Le spezzate in prav tako neobjavljen roman Il vagone di Sogni. Poskusil pa se je tudi s filmsko govorico, da bi na dinami\xc4\x8dni na\xc4\x8din prikazal svoje slikarstvo je z 8milimetrskim filmom Pikole cosa non troppo sodeloval na mednarodnem nate\xc4\x8daju, ki ga je razpisal Cineclub Fedie iz Trsta.'